KIRJALLINEN KYSYMYS E-0630/02 esittäjä(t): Alexander de Roo (Verts/ALE)ja Ria Oomen-Ruijten (PPE-DE) komissiolle. Vesipuitedirektiivin tulosvelvoitteet.



Virallinen lehti nro 277 E , 14/11/2002 s. 0066 - 0067



KIRJALLINEN KYSYMYS E-0630/02 esittäjä(t): Alexander de Roo (Verts/ALE)ja Ria Oomen-Ruijten (PPE-DE) komissiolle (6. maaliskuuta 2002) Aihe: Vesipuitedirektiivin tulosvelvoitteet Vesipuitedirektiivi astui voimaan 23. lokakuuta 2000. Jäsenvaltioiden on otettava kyseinen direktiivi osaksi kansallista lainsäädäntöään viimeistään vuonna 2003. Alankomaissa liikenneministeriö on tähän mennessä laatinut vesidirektiiviä koskevan lakiesityksen, jonka se on julkistanut Internetissä (http://waterland.net/eu-water/). Lakiesityksen perusteluissa todetaan vesipuitedirektiivin tavoitteista (4 artikla) seuraavaa: Vesipuitedirektiivin 4 artiklan 1 kohdassa velvoitetaan ponnistelemaan sen puolesta, että viimeistään 15 vuoden kuluttua direktiivin voimaantulosta kaikkien pintavesi- ja pohjavesimuodostumien tila on hyvä ja että suojelluiksi alueiksi luokiteltujen vesien osalta noudatetaan kaikkia niitä yhteisön lainsäädännön mukaisia erityisiä normeja ja tavoitteita, jotka koskevat kyseisiä alueita. Alankomaiden tulkinnan mukaan 4 artiklassa velvoitetaan siten vain ponnistelemaan pinta- ja pohjavesien ja suojeltujen alueiden puolesta. Vesipuitedirektiivin 4 artiklan 1 kohdan c alakohdassa todetaan kuitenkin suojelluista alueista seuraavasti: Jäsenvaltioiden on huolehdittava, että normeja ja tavoitteita noudatetaan viimeistään 15 vuoden kuluessa tämän direktiivin voimaantulosta, jollei siinä yhteisön lainsäädännössä, jonka mukaan suojelualue on perustettu, toisin säädetä. Euroopan parlamentti katsoo, että vesipuitedirektiivin 4 artiklassa velvoitetaan saavuttamaan tietyt tulokset. Ottaen huomioon 4 artiklan 1 kohdan c alakohdalle valitun muotoilun kyseinen tulosvelvoite koskee sitäkin enemmän suojeltuja alueita. Tämä johtaa seuraaviin kysymyksiin: Miten komissio suhtautuu Alankomaiden tulkintaan 4 artiklasta (ponnistusvelvoite), sellaisena kuin se ilmenee lakiesityksen perusteluissa? Yhtyykö komissio Euroopan parlamentin käsitykseen, jonka mukaan myös suojeltuja alueita koskevaan vesipuitedirektiivin 4 artiklan 1 kohdan c alakohtaan sisältyy tulosvelvoite? Margot Wallströmin komission puolesta antama vastaus (26. huhtikuuta 2002) Vesipolitiikan puitedirektiivissä(1) säädetään seuraavat oikeudellisesti sitovat velvoitteet: - jäsenvaltioiden on taattava yleensä kaikkien pinta- ja pohjavesien hyvän tilan saavuttaminen viimeistään vuonna 2015(2) ja - jäsenvaltioiden on huolehdittava, että suojelualueita koskevia normeja ja tavoitteita noudatetaan viimeistään vuonna 2015, jollei siinä yhteisön lainsäädännössä, jonka mukaan suojelualue on perustettu, toisin säädetä. Asetetut tavoitteet ovat oikeudellisesti sitovia eivätkä ainoastaan suuntaa antavia. Mahdollisuudet poiketa tavoitteen saavuttamisesta ovat rajalliset, ja ehtona on, että direktiivin 4 artiklan 48 kohdassa säädetyt pakolliset ehdot täyttyvät. Näitä poikkeuksia ovat määräaikojen pidentäminen (4 kohta), vähemmän vaativien ympäristötavoitteiden asettaminen (5 kohta), vesimuodostuman tilapäinen huononeminen (6 kohta), vesimuodostuman fyysisten ominaisuuksien muuttumisesta johtuva poikkeaminen tavoitteiden saavuttamisesta ja uusien kestävän kehityksen mukaisten toimien aiheuttama poikkeaminen periaatteesta, jonka mukaan tila ei saa huonontua (pintaveden tilan huononeminen erinomaisesta hyvään tilaan) (7 kohta). Poikkeaminen tavoitteesta yksittäisen vesimuodostuman kohdalla ei saa vaarantaa tämän direktiivin tavoitteiden saavuttamista muissa saman vesipiirin vesimuodostumissa, ja sen on oltava sopusoinnussa yhteisön muun ympäristölainsäädännön kanssa (8 kohta). Jäsenvaltioiden on saatettava direktiivi osaksi kansallista lainsäädäntöään kolmen vuoden kuluessa direktiivin voimaantulosta eli viimeistään joulukuussa 2003. Tämän määräajan vuoksi komissio ei ole saanut jäsenvaltioilta vielä yhtään ilmoitusta direktiivin täytäntöönpanosta. Komissio pitää parlamentin jäsenten mainitsemaa Internet-tekstiä kuulemisasiakirjana eikä kommentoi sitä tässä vaiheessa. (1) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista, EYVL L 327, 22.12.2000. (2) 15 vuotta direktiivin voimaantulon jälkeen eli 22.12.2015.